Spööter hend sich  denn au meriri Richtige uusbildet. De Zervanismus isch im Parthische Riich (240 v.Chr.- 224 n.Chr) verbraitet gsii und au a de Grieche bikannt wore. De noo isch de Zervan (av. zruuān »Ziit«; agr. Aion) vo Aafang aa gsii. Usem Endlose Liecht isch de Ohrmazd (av. Ahura Mazdā; agr. Horomazes) emaniert und usem Dunkle de Ahriman (av. Angra Mainiiu; agr. Areimanios). Die baide sind Widersacher gsii und hend sich bikämpft. De Mithra (agr. Mithras) isch de Vermittler zwösche beedne. De griechischi Philosoph Plutarch (ca. 45-125 n.Chr.) schriibt i sinere Schrift de Iside et Osiride (»Vo de Isis und vom Osiris«) i de Kapitel 46f öber d Religio vom Zoroastres (Ζωροάστρης), as usem Horomazes, em Schöpfer vom Guete, wo Erchenntnis und Liecht isch, sechs Götter emaniert sind, won de Plutarch uf Griechisch »Waishait«, »Woolwöle«, »Woorhaftigkait« oder »Woolverhalte« gnennt het. Usem Areimanios, em Schöpfer vom Bööse, wo Unwüssehait und Dunkli isch, saied aber sechs Dämone emaniert.